הוועדה המיוחדת למאבק בנגעי הסמים והאלכוהול, כנסת 19, פרוטוקול מספר 25, 2014-11-24 12:00

מוחמד ברכה: בוקר טוב לכולם, ברוכים הבאים, אני מתכבד לפתוח את הישיבה.

מוחמד ברכה: הנושא שעל סדר היום, תקציב הרשות הלאומית למלחמה בסמים ובאלכוהול לשנת 2015.

מוחמד ברכה: הבוקר התבשרנו שנציג האוצר לא יגיע, אולם אחרי מגעים עם לשכת יושב ראש הכנסת, הם הבטיחו שהם יגיעו.

מוחמד ברכה: חשבתי שללא נציג האוצר הדיון מיותר לחלוטין, מה גם שזה מהווה זלזול חמור בעבודת הכנסת וביכולתה למלא את תפקידה, במיוחד כשעל סדר היום עומד נושא הנוגע ישירות למשרד האוצר, גם מעצם הגדרתו וגם מעצם הצרכים הנובעים מההתנהלות בעניין התקציב בשנים האחרונות.

מוחמד ברכה: האמת היא, שאני הודעתי ללשכת יושב ראש הכנסת שאם הם לא יגיעו אנחנו נפזר את הישיבה.

מוחמד ברכה: חשבתי לבטל את הישיבה בהתראה לכל הנוכחים, כדי לא להטריח אתכם לחינם.

מוחמד ברכה: הנה, נציג האוצר הגיע.

מוחמד ברכה: למה היה לכם קשה כל כך, להגיד שאתם משתתפים?

<אמיר אדרי: קודם כל, שינו את מועד ישיבת הוועדה ויש לנו עוד דברים אחרים חשובים, הצוות שלנו גם נמצא במצוקת כוח אדם, כך שאני הנציג היחידי מהצוות.

מוחמד ברכה: הייתה התראת זמן סבירה, גם אחרי דחיית הישיבה, הייתה התראה של שבוע.

<אמיר אדרי: יש לנו התחייבויות אחרות.

מוחמד ברכה: הנושא שעל סדר היום, הוא תקציב הרשות וזה נוגע ישירות למשרד האוצר.

מוחמד ברכה: אי אפשר היה לקיים את הישיבה ללא נציגות האוצר, אני חושב שההודעה מהבוקר אינה ראויה.

מוחמד ברכה: לא הייתה צריכה להיות התערבות לשכת יושב ראש הכנסת, על מנת שתמלאו את תפקידכם בפני הכנסת.

מוחמד ברכה: בכל שנת תקציב, סוגיה זו עומדת על סדר יומה של הועדה והיא מתמקדת בשני היבטים.

מוחמד ברכה: אתן את הכותרת, לאחר מכן נציג האוצר ידבר וכמובן מר גלר או להפך להחלטתכם, לאחר מכן נשמע את כולם.

מוחמד ברכה: ישנו עניין שנוגע לשני דברים, הדבר ראשון, התקציב לא מתקדם גם בסכום שעומד לרשות הרשות, לא מתקדם שש-שבע שנים על אף המטלות, המשימות, התקנות ומרחב התפקידים שהיא ממלאת.

מוחמד ברכה: לדעתנו, להיות תקועים כשש שנים עם אותו סכום פחות או יותר, לדעתי זה דבר בלתי סביר.

מוחמד ברכה: הדבר השני, אני חושב שזו תופעה לא ראויה שהרשות תוכל להתקיים בצורה סבירה רק מכסף קואליציוני או כסף פוליטי.

מוחמד ברכה: אני חושב שתקציב הרשות צריך להיות בנוי בתוך תקציב המדינה ולא שהוא יושפע ממעמדו של השר בקואליציה או של מפלגתו.

מוחמד ברכה: לדעתי התקציב צריך לבטא סדר עדיפות אמתי של הצורך בטיפול בנגע הסמים והאלכוהול.

מוחמד ברכה: התופעה לא מצטמצמת אלא מתרחבת ולכן האפשרויות שעומדות לרשות הרשות צריכות להיות גדולות יותר.

מוחמד ברכה: אני מסתפק בפתיחה הזאת, בבקשה מר יאיר גלר מנכ"ל הרשות.

<יאיר גלר: תודה רבה.

<יאיר גלר: תודה ליושב ראש, על דברי הפתיחה.

<יאיר גלר: אכן בשנים האחרונות, היקף המשימות והקיף הפעילות של הרשות גדלו בצורה חסרת פרופורציה, הייתי אומר, שלכל התכניות שהגינו אותן לפני ארבע וחמש שנים נוספה המשימה המאוד מאוד כבדה של טיפול באלכוהול.

<יאיר גלר: מעבר לטיפול באלכוהול, אנחנו מיד נכנס יותר לפירוט - - -

מוחמד ברכה: אבקש לשאול גם אותך וגם את נציג האוצר, קיבלת את הדף של מרכז מחקר ומידע של הכנסת?

<יאיר גלר: לא.

מוחמד ברכה: אני אבקש שהוא יגיע אליכם.

מוחמד ברכה: קיימות שאלות שצריך לענות עליהן, גם על הפערים בין הנתונים שאנחנו מקבלים מכם לבין מה שמקבלים מהאוצר.

<יאיר גלר: הנתונים שלנו מבוקרים על ידי רואי החשבון והמשרד לביטחון פנים.

מוחמד ברכה: אני מניח שגם באוצר לא מאלתרים, לכן אנחנו מבקשים להבין איפה הבעיה.

<יאיר גלר: כאמור, משנת 2010 פחות או יותר התחילה לפעול התכנית הלאומית לצמצום צריכה מפורזת של אלכוהול, למעשה הגידול היה בלתי נמנע.

<יאיר גלר: אנחנו נכנסנו להרבה מאוד תחומי פעילות חדשים.

<יאיר גלר: הדבר השני או המשימה השנייה שהותוותה גם על ידי השר לביטחון פנים, כמובן גם בהסכמה רחבה של כלל השותפים, ויושבים כאן הרבה מאוד שותפים, היא כניסה להרבה מאוד רשויות חדשות.

<יאיר גלר: למעשה, הגידול היה באחוזים ניכרים.

<יאיר גלר: אם ניקח רק את המגזר הערבי, בשנת 2006 היו 4 רשויות והיום בסוף שנת 2014 אנחנו מדברים עוד מעט על 49 רשויות.

<יאיר גלר: אני לא מכיר אף גוף שגדל ב-1,200% תוך מספר שנים.

<יאיר גלר: בהחלט בעניין הזה מגיעות כל המחמאות למשרד לביטחון פנים שנתן לנו גיבוי לכל המהלכים, גיבוי ותמיכה הן בהגדרת המשימה והן בכיסוי המשאבי.

<יאיר גלר: אקדים ואומר שגם בעקבות ההתנהלות עם מנכ"ל המשרד, מר רותם פלג, אני מניח שגם את הפערים לשנת 2015 אנחנו בהחלט נדע לממש גם אם הם יצטרכו לספוג צמצום קטן כזה או אחר.

<יאיר גלר: אם אצלול לתוך הדברים החדשים אותם אנחנו עושים, הייתי אומר שקודם כל צריך להבין ואולי זה המסר המרכזי שלנו, אנחנו מדברים על איכות חיים ועל רווחה של קהילה, של ציבור.

<יאיר גלר: אין ספק שלנושא הזה של סמים ואלכוהול או אלכוהול וסמים יש היום משקל משמעותי מאוד לכל אדם ואדם בחברה הישראלית.

<יאיר גלר: בכלל לא משנה אם זה עולה חדש, עולה ותיק, מגזר כזה או אחר, צעיר או מבוגר, דתי, חילוני.

<יאיר גלר: אין היום אדם במדינת ישראל שלא נתקל בזה ולא נפגש עם זה ושהדבר לא משפיע מהותית על אורח חיו.

<יאיר גלר: כך אנחנו תופסים את עצמנו וכך כמובן השר מוביל את העניין, שחלק משמעותי של החיים של החברה הישראלית הוא השימוש בסמים ובאלכוהול על כל הנגזרות ועל כל המגוון הזה.

<יאיר גלר: הצעת התקציב, אדוני היושב ראש אתה כבר נגעת בעניין, קודם כל אנחנו הגענו עם בסיס תקציב ואתה זוכר את הזה היטב עוד מהקדנציה הראשונה כשהוא היה 10-11 מיליון שקל.

<יאיר גלר: היום אנחנו כבר יושבים על 30 מיליון שקל ובאים לבסס את התקציב.

מוחמד ברכה: זו עלייה מאוד מאוד משמעותית.

<יאיר גלר: מאוד משמעותית.

<יאיר גלר: יחד עם זאת, באותה נשימה אני אומר, אנחנו נצטרך בשנת 2015, אני כבר מצר על זה שאתה לא תהייה אתנו בהמשך השנה בהתמודדויות אל מול האוצר, אבל אני מקווה שעדיין כן, אין ספק שאנחנו נצטרך לשנת 2015 לשבת - - -

מוחמד ברכה: אומנם היא לא תהייה יושבת ראש הוועדה, אבל נמצאת איתי מי שתחליף אותי בכנסת.

<יאיר גלר: שלום וברכה.

<יאיר גלר: שתהייה הצלחה רבה.

<יאיר גלר: אנחנו נדבר.

<יאיר גלר: מצוין.

<יאיר גלר: אין ספק שאנחנו נצטרך, אני כבר אומר את זה גם לידידיי במשרד לביטחון פנים, אנחנו נשב, אנחנו נפרק את התקציב, נלמד אותו אחת לאחת.

<יאיר גלר: להערכתי מתוך העמדה שלנו, בשנת 2015 אחרי שנסכם את המבנה הרצוי של התקציב לבוא למשרד האוצר לשנות את בסיס התקציב ולהגדיל אותו כדי שהוא יענה למשימות.

<יאיר גלר: אני לא מדבר על משימות פנטזיונריות, אני מדבר על דברים מאוד מאוד פרקטיים ומאוד אמתיים.

<יאיר גלר: אם אתה באמת רוצה לעשות עבודה טובה, להשפיע ולהגיע לכל הקהלים חייב להיות פה סוג של שינוי.

<יאיר גלר: אתה צודק, בשנים האחרונות נהינו גם מהמשרד לביטחון פנים וגם מכספים קואליציוניים שבהחלט איזנו אותנו ויצרו לנו פלטפורמה לעבודה.

<יאיר גלר: הלוואי ובעניין הזה משרד האוצר יכיר את המשימה, יבין את החשיבות וכאמור יענה לבקשותינו.

<יאיר גלר: זה מה שאני יכול להגיד.

<יאיר גלר: התקציב כאן מבוסס על כ-34 מיליון שקל משום שזה מה שהוקצה לנו.

<יאיר גלר: מדובר על 32 מיליון פלוס מינוס של המשרד, תקן אותי איתן אם אני טועה, ועוד כספי חילוט שאנחנו מצליחים, כמובן שהם יכנסו לתוך תקציבנו.

<יאיר גלר: החילוט פועל, היום יש אצלנו אגף חילוט שעושה את עבודתו היטב ואנחנו מצליחים לקבל עוד כ- 2 מיליון שקל שמתווספים לבסיס התקציב.

<יאיר גלר: מעבר לכך, מה שהיה חסר לנו או מה שצפוי כרגע, אני אומר כרגע נכון להיום סוף נובמבר 2014, אלו כספי תכנית האלכוהול שהופסקו.

<יאיר גלר: ממשלת ישראל הכירה בכך שתכנית האלכוהול צריכה להמשיך.

<יאיר גלר: אני כבר מדבר בשם משרדי הבריאות והחינוך והרווחה ומשטרת ישראל.

<יאיר גלר: התכנית הצליחה, אליבא דכל אדם שאני אוכל להציג לו את התוצאות, התכנית הזאת הצליחה.

<יאיר גלר: צריכת האלכוהול במדינת ישראל ירדה בין השאר גם בזכות פעולות של האוצר.

<יאיר גלר: העלאת המחירים הביאה לצמצום משמעותי מאוד במכירות האלכוהול.

מוחמד ברכה: הצריכה ירדה באופן משמעותי.

<יאיר גלר: היום באמת אין לנו טענה.

<יאיר גלר: לא רק שאין טענה, אלא להפך.

<יאיר גלר: השנה, משנת 2014, אין תקצוב של משרד האוצר, של ממשלת ישראל לעניין הזה.

<יאיר גלר: למעשה כל משרד מהיושבים פה תלוי ברצונו הטוב והכרת חשיבותו של השר הממונה.

<יאיר גלר: במקרה שלנו אנחנו בהחלט הסתייעו במשרד לביטחון פנים כי השר הממונה ראה בזה חשיבות.

<יאיר גלר: אתה צודק, כי אם יכול להיות איזה סוג של שינוי, אז יכול לבוא שר ולומר "אני מתעדף משימה 4,5,6 ואתה נשאר בצד".

<יאיר גלר: אני חושב שזו נקודה, שבהחלט הייתי שמח שמשרד האוצר יסייע בידנו.

<יאיר גלר: הדבר השני שחייבים להגיד, אנחנו גדלים בכמות הישובים שאנחנו מטפלים בהם.

<יאיר גלר: אגף הקהילה שלנו גדל בצורה דרמטית משנה לשנה, מתוך מדיניות מובהקת להגיע לכל מקום ולכל מגזר - - -

מוחמד ברכה: הרבה מעבר לגידול הטבעי והרבה מעבר לגידול בצריכה.

<יאיר גלר: לגמרי.

מוחמד ברכה: כי נפתחים ציבורים אחרים שהיו מוזנחים.

<יאיר גלר: אגיד שוב, אנחנו מתקרבים היום ל-140 רשויות עם נציגים כשכל נציג כזה גורר אחריו גם הרבה פעילות.

<יאיר גלר: אנחנו מתקרבים ל-140 רשויות.

<יאיר גלר: שוב, איתן בוודאי יזכור, לפני 4-5 שנים כשהגיע השר לביטחון פנים מר אהרונוביץ, אנחנו היינו בערך ב- 50% ממה שהיום אנחנו פועלים.

<יאיר גלר: התקציב היה פחות או יותר אותו דבר, אבל היינו מקבלים אותו לא כבסיס תקציב אלא כתוספות במהלך השנה.

<יאיר גלר: כמה דברים שאני רוצה לציין, לא אכנס לכל פרט ופרט כי זה לא הפורום וגם אין את השעות הארוכות של עבודה שהושקעה כאן.

<יאיר גלר: המקומות שבהם אנחנו מזהים, שאנחנו רוצים לגדול בהם ואנחנו חסרים פה, הן האוניברסיטאות והמכללות.

<יאיר גלר: זהו פרויקט שהתחיל לפני שנתיים והוא יחסית זול, היום אנחנו פועלים ב-23 אוניברסיטאות ומכללות, אנחנו רוצים להגיע ל-27, יש בסך הכול כ- 70 מוסדות אקדמיים.

<יאיר גלר: אנחנו לא רוצים את זה סתם, הסטודנטים הם צרכני הסמים והאלכוהול הגדולים ביותר במדינת ישראל.

<יאיר גלר: אנחנו יודעים את זה, יש לנו את כל הסקרים.

<יאיר גלר: , אנחנו מדברים על 35%-40% של שימוש קבוע בסמים ובאלכוהול.

<יאיר גלר: שם חייבים לעשות עבודה ואנחנו יודעים למה זה קורה, זה גיל שבו הילדים יוצאים מהבית, הם חופשיים, אין אבא אימא שמשגיחים עליהם, הם בדירות שכורות, לחץ חברתי, מתח לפני בחינות, לפחות זה מה שהם מספרים.

<יאיר גלר: יש לתופעה אלף ואחת סיבות.

<יאיר גלר: באוניברסיטאות אנחנו חייבים להשקיע הרבה יותר.

<יאיר גלר: זה גם הגיל האחרון שהם עדיין במסגרת שבה אתה יכול לבוא אליהם עם אדם מסוים, עם רכז, עם פעילות לנסות להשפיע.

מוחמד ברכה: אחר כך תחפש אותם באופן אינדיבידואלי.

<יאיר גלר: בדיוק, לכך התכוונתי.

<יאיר גלר: תחום שבו אנחנו מאוד רוצים לגדול, הוא מקומות העבודה.

<יאיר גלר: במידה רבה אנחנו לא מצליחים בשנים האחרונות, רק השנה נפתחו לנו מספר מקומות כמו חברת חשמל, הרכבת, אותם מקצועות קריטיים.

<יאיר גלר: זה לא רק המקצוע הקריטי כי גם העובדים האלה הם בסופו של דבר הורים.

<יאיר גלר: אם היום יש נכונות של מספר מקומות עבודה גדולים לאפשר לנו להיכנס לפעילות שם - - -

מוחמד ברכה: יש אפיון של מקומות עבודה שבהם יש נפיצות - - -

<יאיר גלר: כן.

<יאיר גלר: נמל חיפה, חברת חשמל, מקומות שבהם מפעילים ציוד מכני כבד ואנחנו מאוד מאוד חוששים.

<יאיר גלר: סליחה, בלי לפגוע בכבודו של אף אדם פה, זה לא הפקיד במשרד.

<יאיר גלר: מפעיל עגורן שלפני כן צרך סמים או אלכוהול, הנזק שהוא יכול לגרום הוא גדול.

<יאיר גלר: הייתה כתבה לפני מספר חודשים על נמל חיפה, אני מניח שרוב האנשים כאן קראו אותה, כתבה על מה שקרה בנמל חיפה בהתנגשות גוררת באמצע הלילה על ידי אנשים שצרכו אלכוהול וסמים.

<יאיר גלר: השקיטו את זה מסיבות אחרות, אבל בהחלט המקומות האלה הם מאוד רגישים.

<יאיר גלר: לשם אנחנו רוצים להגיע.

<יאיר גלר: אנחנו מאוד רוצים לתגבר פרויקטים קהילתיים.

<יאיר גלר: אנחנו פועלים היום.

<יאיר גלר: ברשויות יש באמת אנשים מצוינים שנבחרים, כולם מוכשרים לתפקיד.

<יאיר גלר: אתה חייב בסופו של דבר לאפשר להם לעבוד.

<יאיר גלר: יש matching מצוין עם הרשויות, אין לי טענה ורבע טענה נגד רשויות מקומיות, אבל הן מצפות כל הזמן שהממשלה תעשה יותר, תסייע יותר ובהחלט זה קיים.

<יאיר גלר: אנחנו רוצים להגיע למכללות חרדיות ובכלל לגופים חרדיים שהיו חסומים לנו עד לפני שנה-שנתיים.

<יאיר גלר: פרצנו גם לשם והיום יש לנו היום מספר נציגים חרדים בכמה מקומות.

<יאיר גלר: אנחנו יודעים שהמגזר הזה מתנהג אחרת לחלוטין, אלו ערכים אחרים, זו תרבות, זו שפה שונה לחלוטין, צריך להשקיע שם את אותו השקעה ראשונית כדי להכניס אותם.

<יאיר גלר: יש שם תופעות קשות מאוד שאומנם לא מגיעות לציבור הרחב.

<יאיר גלר: הם לא מדברים על זה מכל הטעמים הברורים.

<יאיר גלר: בהחלט היום הם מאפשרים לנו להיכנס לישיבות ולרשויות דתיות וחרדיות ולפעול שם.

<יאיר גלר: כל המגזרים הגדולים האלה גם זקוקים לאנשי מקצוע - - -

מוחמד ברכה: למשל בצבא.

<יאיר גלר: בהמשך נגיע לצבא.

<יאיר גלר: בשנה האחרונה נוספו שני מנחים כי בסופו של דבר המגזר הלא יהודי גדל בצורה דרמטית.

<יאיר גלר: נוסף עוד מנחה בדרום, אתה מכיר את מר סאלח בוקאי.

<יאיר גלר: לפני כחודשיים נוסף המגזר הדרוזי.

<יאיר גלר: 8 רשויות דרוזיות שהיום אנחנו פעילים, שוב בעקבות התוויית השר לביטחון פנים.

<יאיר גלר: כמובן שאנחנו מאושרים מההתוויה הזאת, לנו זה עושה בהחלט עבודה נהדרת.

<יאיר גלר: לעניין פרויקט חופים, שפעיל עכשיו בקיץ.

<יאיר גלר: עכשיו אנחנו עובדים עם משרד החינוך על כל הנושא של מורים שפעילים שם יחד עם הרבה מאוד מתנדבים שלנו.

<יאיר גלר: אין ספק שהדברים האלה מאוד מאוד חשובים, הם צורכי משאבים, מיותר כבר להסביר.

<יאיר גלר: הסבר על הדברים החדשים.

<יאיר גלר: אנחנו מפתחים עכשיו הרבה מאוד כלי אינטרנט.

<יאיר גלר: הנוער לא מסתכל בטלוויזיה, הוא לא קורא עיתונים, יש לו פעילות אחת שבה הוא מרוכז כל היום, זה מחשב, זה אינטרנט, זה הפייסבוק כמובן והטלפון הסלולרי.

<יאיר גלר: לשם אנחנו מכוונים את כל הפעילות שלנו.

<יאיר גלר: היום אנחנו עושים את זה גם ברוסית.

<יאיר גלר: מי שקורא רוסית רואה, מי שמפעיל היום Waze רואה את כל האזהרות שלנו ברוסית 'לא לשתות' וכדומה.

<יאיר גלר: אותו דבר גם בערבית, גם באמהרית ועכשיו גם בצרפתית.

<יאיר גלר: בשנים האחרונות הגיעו הרבה עולים מצרפת, אנחנו פעילים גם שם.

<יאיר גלר: כעת גם עם אנגלוסקסים שעולים, גם לשם אנחנו צריכים להגיע.

<יאיר גלר: יש מספר קהילות אנגלוסקסיות שמחייבות היום פעילות.

<יאיר גלר: לצערי הם הביאו אתם גם את התרבות הזאת ואם הם לא הביאו הם למדו אותה פה.

<יאיר גלר: לגבי עניין החינוך אליו כיוונת, זהו נושא של צה"ל.

<יאיר גלר: צה"ל משתף פעולה בצורה בלתי רגילה.

<יאיר גלר: פתחו לנו את השערים, קורסי פיקוד, הכשרות כאלה ואחרות החל מקורס טירוניות, מכ"ים וקורסי קצינים.

<יאיר גלר: המטרה שלנו להגיע גם לפו"מ (פיקוד ומטה) ולמכללה לביטחון לאומי.

<יאיר גלר: חשוב מאוד שנהייה שם.

<יאיר גלר: מפקדים לוקחים אחריות.

<יאיר גלר: פעם הטירון או החייל כשהיה יוצא הביתה הוא היה שותה ביום שישי בערב וזה לא עניין את הפיקוד.

<יאיר גלר: היום זו אחריותם של המפקדים, המפקדים מזהירים את החיילים ומעבירים להם מערכים בימי חמישי בערב.

<יאיר גלר: הכול בריכוז והנחייה שלנו, פיתוח מערכים שלנו יחד, אני כבר מתנצל בפני כל השותפים, זה ביחד עם משרד החינוך ויחד עם משרד הבריאות, משרד הרווחה.

<יאיר גלר: אנחנו לא עושים שום דבר בעצמנו, הדברים האלה משותפים וכולנו חסרי משאבים, על זה כבר דיברתי.

<יאיר גלר: הצבא משתף פעולה בצורה בלתי רגילה על מנת לאפשר לנו כניסה לקורסים - - -

מוחמד ברכה: זה היתרון של השולחן הזה, יושבים כאן כולם ומשתפים פעולה.

מוחמד ברכה: למעט האוצר שהוא בצד השני.

<אמיר אדרי: גם אנחנו משתפים פעולה, תתפלא.

<יאיר גלר: חינוך התיישבותי, אליו נכנסנו גם כן בצורה מאוד מאסיבית בזמן האחרון.

<יאיר גלר: בפנימיות, גם שם יש צרות לא קטנות עם כל הסיפור של סמים ואלכוהול.

<יאיר גלר: הזכרתי כבר את הקהילות הדתיות והחרדיות.

<יאיר גלר: מדובר כאן על למעלה ממיליון איש שהיו מודרים, ממש מודרים מכל הפעילות שלנו מסיבות שלהם.

<יאיר גלר: נפתחו תנועות הנוער שהיום אנחנו פעילים ברובן בצורה בלתי רגילה וגם הן משתפות פעולה.

<יאיר גלר: גם אלו דברים חדשים שלא היו.

<יאיר גלר: כאשר דיברת בתחילת דבריך שהתקציב לא גדל, תנועות הנוער לא היו במשחק הזה לחלוטין והיום משתפים.

<יאיר גלר: מקומות עבודה כבר דיברנו.

<יאיר גלר: היום עושים התאמות לתכניות מגני ילדים, מגדלים על זה.

<יאיר גלר: משרד החינוך, עכשיו הוא נותן לנו אישור להיכנס לגני ילדים, עם נושא הבחנה בין טוב לרע.

<יאיר גלר: תודה לאל, עוד לא מלמדים אותם מה זה סם, אבל להבדיל בין מה נכון ומה לא נכון, שזה סוג של לימודים.

<יאיר גלר: נכנסנו לנושא של נשים בהיריון, אנחנו עובדים הרבה מאוד עם רופאי נשים, בהמון מערכי הסברה.

<יאיר גלר: מסתבר שבין 10% ל- 15% מהנשים, לא יודעות שכאשר הן בהיריון או בהנקת התינוק יש סכנה גדולה מאוד כאשר יש צריכת אלכוהול.

<יאיר גלר: בעניין הזה, קיימת ממש בורות ואנחנו נדהמנו עד כמה היא גדולה.

<יאיר גלר: אמרנו, שלא יתכן ש-15% מהנשים לא מבינות שיש סיכון בשתיית אלכוהול.

<יאיר גלר: נמצאת כאן פאולה, המובילה יחד אתנו ויחד עם משרד החינוך, אמרנו כבר על השותפים.

<יאיר גלר: אין ספק שגם בזה יש צורך.

<יאיר גלר: בכלל נושא של רפואה נכנסו עם רופאי המשפחה.

<יאיר גלר: אתה ראית את זה לפני כמה זמן בהקשר של הקנביס הרפואי כשהם התנגדו.

<יאיר גלר: זה לא סתם שהם התנגדו לעניין קנביס לצרכים רפואיים.

<יאיר גלר: היום אנחנו פועלים אתם בעצה אחת, מחלקים דרכם גם הפניות לדרכי טיפול - - -

מוחמד ברכה: נדמה שיש כעת קמפיין חדש ללגליזציה של הקנביס.

<יאיר גלר: זה כל הזמן יהיה, זה עולה ויורד.

<יאיר גלר: עכשיו יחסית הייתה תקופת רגיעה, אבל אני מניח שהגל יבוא, יהיו בחירות ואני מניח שהגל יבוא.

<יאיר גלר: התכניות שלנו עכשיו הן גם בנושא של תחלואה - - -

מוחמד ברכה: אף פעם לא שאלתי, יש מישהו מהגורמים שיושבים סביב השולחן הזה שחושב שלגליזציה של קנאביס היא דבר חיובי?

מוחמד ברכה: יש?

מוחמד ברכה: האם יש גורם מקצועי או כל גורם שחושב שזה נכון?

<יאיר גלר: יש, אבל מקצועית לא שמעתי הרבה.

<איתן גורני: אמסטרדם היום הולכת אחורנית.

<יאיר גלר: הם התחילו ב-2005 והם רק יורדים ויורדים.

<יאיר גלר: הם היו שמחים, לפחות ההנהלה של העיר אמסטרדם, לחזור למצב שלפני 2005, זה עושה להם רק נזקים.

מוחמד ברכה: ראיתי כל מיני מחזות ליד קיוסקים, אנשים שנשכבים - - -

<יאיר גלר: באמסטרדם.

<איתן גורני: אמסטרדם הולכת היום אחורנית, היא מצמצמת ככל האפשר את השימוש.

<איתן גורני: היא לא מחדשת רישיונות - - -

<יאיר גלר: יושב כאן נציג האוצר, שהפשיל את השרוולים ואמר, "אני כבר כותב את השיקים".

<קרן רוט איטח: הדיון הזה עושה לא טוב בקרב בני הנוער, אנחנו מרגישים את ההשפעות של הדבר הזה, זה נותן לגיטימציה לעניין וזה מסוכן.

<יאיר גלר: הנתונים שבידנו אומרים, הם עדיין לא תפרסמו, שבאלכוהול בהחלט יש המשך מגמת ירידה, כפי שצפינו אומנם קטנה, אבל בהחלט יש מגמת ירידה.

<יאיר גלר: לעומת זאת, בגלל כל הדיבורים על לגיטימציה וקנאביס לצרכים רפואיים יש כבר עלייה בשימוש בקנאביס.

<יאיר גלר: ברגע שמתחילים לדבר על זה כמשהו לא מסוכן, כמשהו לא מזיק מיד אתה רואה את הצריכה עולה.

<יאיר גלר: אנחנו כל שלושה חודשים בודקים את עצמנו וכבר בשנת 2014 ראינו את התוצאות.

<יאיר גלר: סליחה ומבלי לפגוע בכבודם, אבל חלק מהקולגות שלך פה , אני לא רוצה להגיד שהם תרמו לעניין הזה - - -

מוחמד ברכה: אני לא מדבר על חברים כאן, קולגות שמתקשרים למשרד ומבקשים שאצטרף - - -

<יאיר גלר: רופאי משפחה היום מתחברים לעניין הזה, רופאי נשים התחברו לעניין הזה.

<יאיר גלר: שוב, העבודה אתם היא הרבה באמצעות פעולות הסברה לנשים באוכלוסייה הממוקדת.

<יאיר גלר: כעת יש לנו מסלול התמכרויות חדש שנפתח באוניברסיטת חיפה.

<יאיר גלר: אנחנו בהחלט מסבסדים כי מדובר בתואר שני.

<יאיר גלר: זה היה חלום שלנו ולכן אנחנו מסבסדים חלק משכר הלימוד.

<יאיר גלר: זה דבר פנטסטי עבורנו.

<יאיר גלר: אוכלוסיות חדשות, אנחנו רוצים להרחיב לקהילת הלהט"ב (הומואים, לסביות והטרנסג'נדרים) מבלי לפרט שם יש בעיה קשה אחרת.

<יאיר גלר: בהחלט יש פעילות הסברה נגד איידס ונגד דברים מהסוג הזה שחייבים לתת להם את ההסברה הזאת.

<יאיר גלר: את הכול כמובן אנחנו מרכזים.

<יאיר גלר: בקהילה, דיברנו על הצרפתים, על אנגלוסקסים, ערבים, רוסים, דרוזים וצ'רקסים.

<יאיר גלר: השירות הלאומי גדל בצורה גבוהה מאוד, כמעט ב- 1,000%.

<יאיר גלר: אצלנו אנחנו מדברים על למעלה מ- 3,000 איש, היינו 30 לפני שנה.

<יאיר גלר: לא כולם אוהבים את זה בכל מקום, אבל לנו זה מאוד חשוב.

<יאיר גלר: המתנדבים האלה מופעלים, אנחנו מכשירים אותם, אנחנו מלווים אותם, אנחנו מטפחים אותם.

<יאיר גלר: הנושא הזה מבחינתנו הוא חשוב.

<יאיר גלר: המדען הראשי, הקמנו מרכז ניטור כי האיחוד האירופי חייב אותנו ואנחנו גם הרגשנו צורך להקים מרכז ניטור ישראלי.

<יאיר גלר: הוקם מרכז ניטור, גם זה כמובן צורך את המשאבים שלו.

<יאיר גלר: לא היו נתונים מרוכזים במדינת ישראל.

<יאיר גלר: אדוני היושב ראש אני זוכר שישב כאן לידך יושב ראש האופוזיציה ושאלת אותו פעם 'כמה מכורים יש במדינת ישראל' – הוא לא ידע להשיב.

<יאיר גלר: זה נתון אחד, אבל יש כאן אינסוף נתונים שאנחנו צריכים אותם.

<יאיר גלר: אנחנו משווים את עצמנו לאירופה ולארה"ב – יש לנו מקום של כבוד.

<יאיר גלר: זה היה בהחלט פרק שהיה חסר.

<יאיר גלר: נערכו הרבה מאוד מחקרים חדשים, כעת אנחנו עושים מחקר על עלות הנזק לכלל המדינה כדי לבוא למשרד האוצר ולהראות כמה ההשקעה תחסוך אחר כך את הנזקים החברתיים, כלכליים, תאונות דרכים, מרכזי טיפול כאלה ואחרים.

<יאיר גלר: אין ספק שהדברים האלה מאוד מאוד חשובים.

<יאיר גלר: ממשיכים את מחקר האלכוהול שגם הוא מאוד מאוד חשוב לנו כדי לראות אם במקומות שאתה משקיע יותר, האם אתה מוריד את הצריכה.

<יאיר גלר: אני מניח שתוך שנה וחצי-שנתיים יהיו לנו את כל התוצאות כאן.

<יאיר גלר: נכנסנו לסקרים ברשויות המקומיות, כאן הייתה אחת הבעיות.

<יאיר גלר: אנחנו יודעים להגיד ברמה הלאומית מה אנחנו עושים, פונה אלי ראש רשות ושואל 'מה קורה אצלי', כעת עושים פיתוח של סקרים ומחקרים ישובים.

<יאיר גלר: המשטרה ממשיכה אתנו, סוני נמצא כאן והוא יכול לדבר על כך בהרחבה, לבצע מבצעים הרבה יותר גדולים במיוחד נגד סמי הפיצוציות.

<יאיר גלר: גם כאן הייתה הצלחה פנומנאלית, יש ירידה דרמטית.

<יאיר גלר: הסמים עברו לאינטרנט ולטלפון.

<יאיר גלר: אני מקווה שגם שם נמצא פתרון.

<יאיר גלר: היום זה סם רגיל ואין אדם צעיר במדינת ישראל שיגיד לך שזה לא מסוכן.

<יאיר גלר: אתה זוכר לפני שנה שהיו חוקים, באישור משרד הבריאות וכל מיני פטנטים – נגמרה הפרשה הזאת.

<יאיר גלר: מדינת ישראל הובילה כאן מהלך יפה, המשטרה עשתה כאן עבודה בלתי רגילה, היא ניקתה את הרחובות.

<יאיר גלר: אפשר היום להשיג את זה כמו שאתה משיג היום כל סם אחר.

<יאיר גלר: אנחנו מחפשים אמצעי זיהוי חדשים.

<יאיר גלר: היום יש בעיה עם הזיהוי.

<יאיר גלר: עם אלכוהול אתה יכול באמצעות "נשיפון" או "ינשוף" כמובן לאתר.

<יאיר גלר: זיהוי טכנולוגי של נהג שצרך סמים זה הרבה יותר מסובך כי לעשות בדיקה דרך הדם אתה צריך לשלוח אותו לבית חולים.

<יאיר גלר: אנחנו מחפשים יחד עם חברות הייטק ויחד עם מפ"ט (פיתוח טכנולוגי) של המשטרה - - -

מוחמד ברכה: אגב, שמעתי שעושים בדיקת סוכר בלייזר ולא בדקירה, כלומר זה לא פולשני ולא בהקזת דם של הנבדק.

<יאיר גלר: יכול להיות.

<יאיר גלר: לכל פיתוח הייטק בישראל, יש במה להתפאר בנושא.

<יאיר גלר: בהייטק יש לנו קשר עם כמה חברות, הלוואי שנצליח למצוא פתרון שהוא גם קל לתפעול.

<יאיר גלר: ברגע שזה מתחיל להיות מסובך והנהג צריך לחכות 10 דקות זה כבר הופך את העניין למאוד בעייתי.

<יאיר גלר: אנחנו צריכים משהו בסגנון של "ינשוף" או "נשיפון" כדי לתפוס.

<יאיר גלר: יש על כך הרבה מאוד בדיחות, נעזוב את זה כרגע.

<יאיר גלר: אתה יכול להיות מכור להרואין וספוג הרואין ולא יתפסו אותך בכביש, אבל אם שתית בירה וחצי אלכוהול אתה כבר בבעיה קשה.

<יאיר גלר: דיברתי על מסלול תואר שני, הרבה מאוד קורסים והכשרות חדשים שגם אותם אנחנו מפתחים.

<יאיר גלר: לומדות אינטרנטיות בנושא אלכוהול לאנשים שרוצים בצורה דיסקרטית להיגמל או להוריד את הצריכה – גם את זה אנחנו מפתחים.

<יאיר גלר: השיתוף הבינלאומי כמובן ימשיך.

<יאיר גלר: את כל הדברים האלה כמובן אנחנו רוצים.

<יאיר גלר: אני אומר שוב, הכול בתיאום המשרד לביטחון פנים.

<יאיר גלר: בעניין הזה אנחנו בהחלט זוכים לגב, להבנה ולהכרה.

<יאיר גלר: זה לא אומר שאת כל מה שאנחנו מבקשים אנחנו נקבל, אבל יש נכונות של מנכ"ל המשרד, הוא מודע לכל העניין הזה.

<יאיר גלר: אני מאוד הייתי רוצה לקוות שנצא לדרך כמובן עם הרבה יותר מהמשאבים שיש לנו היום.

<יאיר גלר: אני מניח שחלק מהעניין ייפתר ואת החלק השני כבודו שיושב שם יסייע בידי.

<יאיר גלר: תודה רבה, אני כל הזמן מדבר על חינוך ועל על עוד, אבל המשרד לביטחון פנים הוא השותף העיקרי שהוא המוביל.

<יאיר גלר: על כך תודה.

<יאיר גלר: זה הכי קצר שיכולתי.

מוחמד ברכה: זה מצוין.

מוחמד ברכה: אני מברך על הסקירה המאלפת.

מוחמד ברכה: יכול להיות שהיינו צריכים לקיים את הדיון הזה מוקדם יותר.

מוחמד ברכה: לנסות ולתרגם את הדברים החדשים לסעיפים תקציביים.

מוחמד ברכה: זה צורך דיון שהוא הרבה יותר יסודי, אגב, שהכנסת לא רגילה לו.

מוחמד ברכה: בדיונים על התקציב, הכנסת לא דנה ביעדי התקציב.

מוחמד ברכה: יש פרלמנטים בעולם שבמשך כמה חודשים לפני כן מקיימים דיונים אסטרטגיים על תעסוקה, צרכים חברתיים וכו' וכו' ואחרי זה בונים את התקציב.

מוחמד ברכה: לדעתי אנחנו במצב לא נורמאלי, מראים לך את העוגה ואומרים לך "אם אתה רוצה להוסיף למר גלר אתה תיקח מפאולה'.

<יאיר גלר: אין ממה לקחת.

מוחמד ברכה: זה מהלך שאני מנסה לקדם במשך הרבה שנים.

מוחמד ברכה: שרים שהיו פעם שותפים שלי, ברגע שעברו לשולחן הממשלה הם מתנגדים לו.

מוחמד ברכה: בבקשה מר אדרי.

<אמיר אדרי: אני אתייחס לנושא בהסתכלות משרד האוצר.

<אמיר אדרי: כידוע, התקציב הוא נתון, זאת אומרת שיש בעיית מחסור - -

מוחמד ברכה: זאת בדיוק הבעיה.

<אמיר אדרי: בכלכלה, בשיעור הראשון קוראים לה "בעיית המחסור".

<אמיר אדרי: יש תקציב מסוים וצריך לחלק אותו על הרבה תחומים.

<אמיר אדרי: נשאלת השאלה מה יותר חשוב.

<אמיר אדרי: למשל בתחום ביטחון פנים, האם צריך להקצות יותר כסף לשוטרים או להקצות כסף לטובת הרשות הלאומית למלחמה בסמים, יותר כסף לכבאות או יותר למלחמה בסמים, יותר לשב"ס.

<אמיר אדרי: בסוף הכול בא כנגד משהו אחר כי התקציב הוא נתון.

<אמיר אדרי: הוא לא בלתי מוגבל.

<אמיר אדרי: הוא בנוי ויש לו קצב גידול מסוים.

<אמיר אדרי: בהינתן הבעיה הזאת, אנחנו בעצם צריכים לתעדף.

<אמיר אדרי: איך אנחנו מתעדפים?

<אמיר אדרי: אנחנו מתעדפים יחד עם המשרד לביטחון פנים.

<אמיר אדרי: אנחנו יושבים אתם במסגרת דיוני תקציב.

<אמיר אדרי: בכל פעם שמעבירים את תקציב המדינה המשרד הרלוונטי יושב עם האוצר ומתקיים דיון מקצועי.

<אמיר אדרי: כמובן שמשרד האוצר לא יכול להיענות לכל הדרישות התקציביות של המשרדים כי אז בעצם נחרוג ממסגרת ההוצאה שלנו.

<אמיר אדרי: אנחנו צריכים לתעדף.

<אמיר אדרי: במסגרת התעדוף, הרשות הלאומית למלחמה בסמים ובאלכוהול קיבלה תקציב בסך של 32.1 מיליון שקל בבסיס.

<אמיר אדרי: זה גידול ביחס לשנה שעברה.

<אמיר אדרי: זה אומר שהם גם יחורגו מקיצוצים.

<אמיר אדרי: אם אני מחיל קיצוצים התקציב יהיה נמוך יותר.

<אמיר אדרי: במסגרת התעדוף המשותף של משרד האוצר ושל המשרד לביטחון פנים זה התקציב שהוחלט עליו.

<אמיר אדרי: שוב אני חוזר על כך, זו שאלה של סדרי עדיפויות.

<אמיר אדרי: אתן לך דוגמה, המשרד לביטחון פנים קיבל תוספת של כ- מיליארד שקל בבסיס התקציב.

<אמיר אדרי: יש חלוקה מסוימת כמה למשטרה, כמה לטובת המשרד.

<אמיר אדרי: המשרד מפעיל מספר תכניות ולא רק הרשות הלאומית במלחמה בסמים.

<אמיר אדרי: הוא מטפל גם ברשות להגנת עדים, יש לו תכניות כמו "מצילה", תכניות שמיועדות להקטין את הפשיעה ולשפר את רמת הביטחון האישי - - -

מוחמד ברכה: יש מספר שנזרק כאן על השולחן הזה, על כך שהנזקים של האלכוהול ושל הסמים נאמדים בכל שנה בסכום שקרוב ל-3 מיליארד.

מוחמד ברכה: בסופו זה יוצא מקופת המדינה.

מוחמד ברכה: אני חושב שאפשר לקחת את הנתון הזה בחשבון ולהגיד שאנחנו הולכים בתכנית לעשר שנים כדי להגדיל את המלחמה, לתגמל ולתקצב את הרשות ואת הגורמים הנוגעים בעניין.

מוחמד ברכה: הרי מה שיעלה כאן ירד משם ואולי אפילו הרבה יותר.

מוחמד ברכה: אני חושב שזו גם תפיסה אסטרטגית ולא רק איך לנהל את המספרים של חנות המכולת של אותו יום.

<אמיר אדרי: אני מבין את מה שאתה אומר.

<אמיר אדרי: מה שאתה מציין, זה טיעון שאני שומע באופן קבוע מכל גוף מקצועי.

<אמיר אדרי: בסוף ההשקעה הממשלתית לרוב, לא תמיד, מניבה תשואה, מניבה ערך, היא חוסכת דברים בעתיד.

<אמיר אדרי: גם אם אני משקיע בחינוך זה יתרום לנו, אם אני משקיע בתחבורה זה חוסך זיהום אוויר מונע פקקים.

<אמיר אדרי: בכל דבר יש ערך, גם השקעה במשטרה חוסכת פשיעה.

<אמיר אדרי: לפשיעה יש עלויות שאפשר לכמת אותן, המשרד לביטחון פנים מכמת אותן.

<אמיר אדרי: לכל דבר יש עלות ובכל דבר כדאי להשקיע, אבל יש מסגרת תקציבית וצריך לקבוע סדרי עדיפויות.

<אמיר אדרי: לדוגמה לסדרי עדיפויות, בתקציב 2015 בין היתר נקבעו כמה דברים, הוחלט להשקיע יותר במגזר הערבי, זה אחד מסדרי העדיפויות שהוחלט עליו במסגרת תקציב 2015 על מנת לשפר את רמת הביטחון האישי של התושבים.

<אמיר אדרי: הוחלט להשקיע יותר כספים בכבאות, במשטרה בכל מיני פרויקטים טכנולוגיים מעניינים - - -

מוחמד ברכה: צריך לפתור את הבעיה.

מוחמד ברכה: אומנם זה לא נושא הדיון.

מוחמד ברכה: צריך להשקיע 100 מיליון לאיסוף כלי הנשק ואז 75% מהבעיות ייעלמו.

מוחמד ברכה: זה הופך להיות שוק של נשק בישובים הערביים.

מוחמד ברכה: זה מוצהר וגלוי.

<אמיר אדרי: זה תפקיד המשטרה.

<אמיר אדרי: בין היתר הם תוגברו על מנת למנוע תופעות כאלה.

<אמיר אדרי: בסוף זה עניין של סדרי עדיפויות.

<אמיר אדרי: כמובן שאני מוכן תמיד לשבת עם מנכ"ל הרשות למלחמה בסמים ובאלכוהול, לשבת ולשמוע ולנסות למצוא פתרונות.

מוחמד ברכה: מר אדרי, יש לי שתי שאלות.

מוחמד ברכה: האחת: למה לא הכול נמצא בבסיס התקציבים כשאתם יודעים שבעוד חודש-חודשיים יתווסף מפה ויהיה כסף משם גם פוליטי וגם מהמשרד?

מוחמד ברכה: למה זה לא בתוך התקציב?

מוחמד ברכה: השנייה: אנחנו צריכים לשמוע הסבר ממר גלר, מה פשר הפער בין הנתונים שאנחנו מקבלים מכם, הרי ה- ממ"מ מקבל, לבין הנתונים שמקבלים מהאוצר?

<אמיר אדרי: הנתונים שלי תואמים לנתונים של ה- ממ"מ.

מוחמד ברכה: הנתונים של ה- ממ"מ הם הנתונים שהם קיבלו מכם.

מוחמד ברכה: למה זה שונה מהנתונים של הרשות?

מוחמד ברכה: איפה התקלה?

<אמיר אדרי: אני יכול לשער - - -

<שלי לוי: בעמוד , יש טבלה שמראה את תקציב הרשות אל מול נתוני האוצר, הכנסות מתקציב המדינה לעומת נתוני המשרד.

מוחמד ברכה: ברשותכם, אני מציע שחברתנו מה- ממ"מ תסביר את הדברים ואחר כך נחזור לדיון.

<שלי לוי: מתן שחק, שכתב את המסמך, יוכל להתייחס ספציפית לנתונים.

<שלי לוי: בגודל, הפער בין משרד האוצר ובעיקר חשב הכללי לבין הרשות כבר עלה בוועדה הזאת כמה פעמים כולל בדיון שהתקיים בשנת 2012.

<שלי לוי: הוועדה ביקשה מפורשות בדיון משני הצדדים לשבת ביחד ולהסביר את הפערים , את מה שהם טוענים, או את הטענות שיש להם האחד כלפי השני.

<שלי לוי: אגב, אני לא יודעת מה נעשה בעניין הזה.

<שלי לוי: במסגרת כתיבת המסמך מתן פנה הן לאוצר והן לרשות.

<שלי לוי: הבאנו את הנתונים כמו שהם - - -

מוחמד ברכה: כפי שקיבלתם אותם?

<שלי לוי: כמו שקיבלנו אותם משני הצדדים.

<שלי לוי: הצגנו אותם, כולל הניצול, כפי שכל אחד מהצדדים מעלה.

<שלי לוי: כמו שמתן יגיד, יש פערים לא גדולים בין הנתונים ולכן חשבנו שבמסגרת הדיון פה כל אחד מהצדדים יעלה את ההסברים שלו.

<שלי לוי: חלק מההסברים הועלו בפנינו.

<שלי לוי: אני חייבת לומר שהיה לנו באמת קשה להחליט מה באמת ההסבר לפער ואיך בכלל הוא מתכנס לתמונה הכללית.

<שלי לוי: אם רוצים לקיים כאן דיון באשר להקיף תקציב הרשות והתאמתו לצרכים וליעדים, אני חושבת שנושא המחלוקת צריך להיות הדבר הראשון שילובן פה עוד לפני שבכלל מגיעים לדיון כללי יותר.

<שלי לוי: אם תרצו מתן יסביר בקצרה את הפערים.

<מתן שחק: ריכזנו את הנתונים, גם את נתוני האוצר על תקציב הרשות וגם את נתוני הרשות מהכנסות המדינה ומהכנסות בכלל.

<מתן שחק: בעמוד 5 בסוף המסמך מרוכזים הפערים של כל אחת מהשנים בין 2009 לבין 2014.

<מתן שחק: נתוני האוצר לעומת נתוני הרשות שנמוכים מנתוני האוצר.

<מתן שחק: הפער נע בין כ- 16 מיליון בשנת 2009, הוא יורד קצת בשנת 2010 לכ-11.5 מיליון ובשנת 2011 נשאר כ-15.5 מיליון שקלים ויורד לאט לאט, מ-2012 ועד 2014, כאשר בשנת 2014 הוא עומד היום על כ-2 מיליון שקל.

<מתן שחק: אלו הפערים.

<איתן גורני: אני מבקש להתייחס בכמה מילים.

<איתן גורני: אני עוסק בענייני תקציב הרשות כבר הרבה שנים יחד עם החשב שלנו.

<איתן גורני: הרשות מתנהלת עם הנהלת חשבונות מאוד מאוד מדויקת, כאשר יש לרשות רואה חשבון.

<איתן גורני: מדי שנה בשנה רואה החשבון מגיש את המאזן של הרשות.

<איתן גורני: מאזן מבוקר וחתום על ידי רואה חשבון.

<איתן גורני: כלומר, הנתונים של הרשות הם נתונים מבוקרים כך שאנחנו עומדים בחוזקה מאחורי הנתונים של הרשות.

<איתן גורני: יכול להיות שהשיטה שבה אנחנו מתנהלים חשבונית שונה.

<איתן גורני: כאשר אנחנו נכנסים להתחייבות ההתחייבות נרשמת גם אם היא לטווח של יותר משנה אחת.

<איתן גורני: ברגע שאנחנו חותמים חוזה, יוצרים התחייבות גם אם נשלם את הכספים שנה קדימה או שנתיים היא כבר מוכנסת.

<איתן גורני: הפער הזה פה ממש מדהים אותי.

<איתן גורני: אני באמת לא יכול להסביר אותו גם פה וגם הטבלה של הניצול של הכספים.

<איתן גורני: שלושת האנשים שיושבים כאן בחדר פלוס החשב, לקראת סוף שנה בחודשים: ספטמבר, אוקטובר, נובמבר, דצמבר אנחנו יושבים על התקציב, יושבים עם כל ראש אגף, רואים אם הוא ניצל או לא ניצל.

<איתן גורני: היה ויש עודפי תקציב מול חוסרי תקציב בסעיף אחר אז הגברת איריס יוגב שיושבת כאן, היא ראש תקצוב ותכנון אצלנו, עושים העברות של כספים על מנת שלא יישארו.

<איתן גורני: הנתונים בעמוד 3 בטבלה על הפערים, ניצול תקציבי בשנת 2009 בסך של 76 - - -

מוחמד ברכה: זה שונה לגמרי.

<יאיר גלר: אצלנו זה 99.9%, אין סיכוי.

<קריאה: הוא בודק אותך מהגבוה, לכן זה כך.

<איתן גולדפלם: אני חושב שיש כאן מהומה רבה על באמת כלום, אלו שיטות חישוב שונות.

<איתן גולדפלם: השיטה לצורך העניין במשרד לביטחון פנים או החשב הכללי, משרדים ממשלתיים עובדים על מערכת מרכבה והשיטה היא אחידה בכל משרדי הממשלה.

<איתן גולדפלם: לצורך העניין, עודפי תקציב שעוברים משנה לשנה זו נרשמים השנה והם לא נרשמו בשנה שעברה.

<איתן גולדפלם: הרשות מתנהלת במערכת נפרדת, זו לא מערכת שמתנהלת על מערכת המרכבה הממשלתית ולכן שיטת החישוב בהצגת הנתונים היא שונה.

<איתן גולדפלם: זה הכול.

<איתן גולדפלם: עודפי התקציב, למשל אם השנה 10 מיליון שקל, אני נותן דוגמה לנתון - - -

מוחמד ברכה: הערכות האוצר גבוהות, סליחה - - -

<איתן גולדפלם: נתוני החשב הכללי הם ממערכת מורכבת, זו מערכת כלל ממשלתית רוחבית, כל הנתונים - - -

מוחמד ברכה: הנתונים של הרשות צריכים להיות יותר גבוהים מהנתונים של האוצר.

<איתן גולדפלם: אני אומר, שאלו שיטות דיווח שונות וזה כל ההבדל.

<איתן גולדפלם: אריה החשב שלהם, יכול לשבת ולהסביר.

<איתן גולדפלם: אני לא מכיר את השיטה שלהם ולכן אני לא יודע.

<איתן גולדפלם: הנתונים של מערכת משרד האוצר או של החשב של הכללי הם נתונים ממערכת המרכבה.

מוחמד ברכה: זה יכול להסביר את השוני באחוז הניצול ולא במספרים המוחלטים.

<יאיר גלר: נכון, אבל קודם כל באחוז הניצול אין מצב ששקל אחד חוזר.

<יאיר גלר: אני אומר שזה בהחלט יכול להיות ואיתן צודק.

<יאיר גלר: כולנו פה כנראה צודקים.

<יאיר גלר: אני יכול להבטיח ליושב ראש ולכל היושבים פה, שקל לא חוזר, כל שקל מנוצל, הייעוד שלו לפעמים הוא בשיטה של שלוש-ארבע שנים התחייבויות, של העברה משנה לשנה.

<יאיר גלר: אין מצב כזה שמישהו נתן לי משאבים והם לא מנוצלים.

<יאיר גלר: אין חיה כזאת, פשוט לא קיימת.

<יאיר גלר: איתן מהמשרד לביטחון פנים, גם דרש אתמול בצדק שנעשה סוג של השוואת נתונים ופירוק.

<יאיר גלר: אנחנו נעשה את זה, הכול שקוף בדוח רואה החשבון שמפורסם כל שנה.

<יאיר גלר: אגב, הוא הועבר גם למשרד האוצר.

<יאיר גלר: הרי הוא עובר בסוף למשרד האוצר לחתימה והשר שלנו חותם ושר האוצר חותם על המאזן, זה שקוף.

<יאיר גלר: אני חושב שמר אדרי בטח יכול לקבל את זה מלשכת שר האוצר אצלו.

<יאיר גלר: יש את העותקים, הכול שקוף, ברור ומנוצל עד השקל האחרון.

<שלי לוי: בסדר גמור שאולי יש לכם מספרים, אבל אתם מבינים שכדי לקבל תמונה מלאה אתם צריכים לדבר באותה שפה וזה לא קורה.

<שלי לוי: לא גילו עכשיו שזה שלא קורה, הסוגיה הזאת נדונה פה כבר משנת - - -

<יאיר גלר: אבל תראי איך המספרים ירדו פה בפערים.

<שלי לוי: אני חייבת להודות שחלק מההסברים שהעלאתם בפנינו יכולים אולי להסביר את המצב, אבל אתם מבינים שכרגע אין שום דרך גם לבדוק את זה כשיש ביניכם כאלה פערים.

<יאיר גלר: אני שוב חוזר על המלצתי, קחי את מאזן רואה החשבון, הוא הכי מדויק, הוא ברמה של שקל אחרי שקל.

<שלי לוי: אנחנו מציגים את הנתונים כמו שאנחנו מציגים לגבי כל גורם אחר, לכן אנחנו כן חושבים שיש כאן מקום ששני הצדדים ידברו באותה שפה כדי שיהיה אפשר להציג בפני הוועדה את הנתונים כמו שהם לדיון.

<יאיר גלר: אני אומר לך, השפה החשבונאית היא - - -

<איתן גולדפלם: הכול זה עודפים.

<שלי לוי: זה בסדר גמור, אבל גם את זה צריך להראות, איפה כותבים את העודפים, איפה זה בא לידי ביטוי, איפה זה לא בא לידי ביטוי?

<אמיר אדרי: יש את זה, יש את הכול.

<שלי לוי: אלו הדברים שכל אחד מהצדדים מסר לנו.

<קריאה: שני הצדדים צודקים.

<אמיר אדרי: אני מכיר שיש רק שיטת רישום אחת וזו השיטה שמשרד האוצר עושה.

<אמיר אדרי: זו השיטה שיש, יש עוד שיטות אבל השיטה הרשמית היא נתוני האוצר.

<אמיר אדרי: כך עובדים כל משרדי הממשלה, אולי יש שיטה אחרת, אבל בסוף רשמית זה אמור להיות מוצג לפי מערכת האוצר.

<אמיר אדרי: זה מה שאני מכיר ממשרדים אחרים.

<אמיר אדרי: הפער על פניו ממה שאני רואה, לא עשיתי בדיקה מדוקדקת, כנראה זה פשוט עודפים.

<אמיר אדרי: מה זה עודפים?

<אמיר אדרי: לדוגמה,

<אמיר אדרי: בשנת 2012 לא בוצע במזומן התקציב.

<אמיר אדרי: יש 1,000 שקל , נוצל, שולם במזומן 900 שקל, נותר פער של 100 שקלים.

<אמיר אדרי: את ה-100 שקלים האלה הם פשוט מגלגלים לשנה הבאה - - -

<יאיר גלר: לצורך תשלום.

<אמיר אדרי: לצורך תשלום, כלומר הם התחייבו, חתמו על חוזה ולא הספיקו לשלם את הכסף.

<אמיר אדרי: בספירה של האוצר לכאורה זה כאילו ספירה כפולה, לכאורה.

<אמיר אדרי: כלומר, הכספים שמופיעים בשנת 2012 של 52 במיליון והכספים שמופיעים בשנת 2013 חלקם כפולים.

מוחמד ברכה: זה אחוז הניצול הנמוך יחסי.

<שלי לוי: איך זה מסביר את הביצוע?

<אמיר אדרי: בביצוע, ככל שיש הרבה עודפים, כמובן שזה מקטין את הביצוע.

<אמיר אדרי: מה אחוזי הביצוע שלהם, אחוז הביצוע שלהם בשנת 2013-2014 הוא גבוה.

<אמיר אדרי: בשנת 2014 הוא קצת נמוך.

<אמיר אדרי: סליחה, הוא סביר.

<יאיר גלר: אני מגיע ל- 99 - -

<אמיר אדרי: עדיין לא סיימנו את השנה, אני מניח שהוא יהיה במקום סביר.

<איתן גורני: אני מבקש לתת דוגמה אחת, כשהתחלנו במחקר אלכוהול שהתקציב שלו גבוה מאוד, 600-700 אלף שקל, ברגע שחתמנו עם החברה שעושה את המחקר, כמובן אחרי מכרז וכל הנדרש, חתמנו על חוזה שנניח שהחוזה הוא 600 אלף שקל לצורך העניין, את ה- 600 אלף האלה כבר הפרשנו ברגע שחתמנו חוזה.

<איתן גורני: התשלום התבצע על פני כמה שנים, 30% מקדמה, עוד 30% בשלב כזה וכזה וכך הלאה, בסוף נשלם את הכול.

<איתן גורני: אנחנו, את כסף שמנו כבר בצד.

<איתן גורני: כך עובדים גופים כלכליים, הממשלה עובדת אחרת.

<איתן גורני: אנחנו לא עובדים באמת כמו משרד ממשלתי אלא כמו גוף כלכלי ציבורי.

מוחמד ברכה: יש בעיה לעשות התאמה או הצלבה?

<איתן גורני: אני לא יודע, אנחנו מסיבות של מסורת מאז ומתמיד עבדנו בשיטה הזאת.

<איריס יוגב: יש אילוצים.

<איריס יוגב: אם מקבלים את כל התקציב ב- 1 בינואר, אז היינו יכולים לנצל.

<איריס יוגב: כשאנחנו מקבלים תוספת תקציב בנובמבר, בסוף שנה, אנחנו חותמים חוזים אבל אנחנו מבצעים אותם שנה אחרי ואז נוצר פער בתקציב.

<יאיר גלר: כן, זאת הדוגמה שהוא נתן.

<איריס יוגב: יש לזה סיבה.

<איריס יוגב: באמת, כל התקציב שלנו לא מופיע בבסיס התקציב ולפעמים התוספות - - -

מוחמד ברכה: למה אנחנו נסביר דבר שלא צריך להסביר.

מוחמד ברכה: בסופו של דבר כשמקבלים מספרים על התקציב ושלוחותיו, על תוספותיו ועל שינויו מהרשות או מהאוצר, הנתונים צריכים להיות זהים.

מוחמד ברכה: זהו, אין כאן הרבה - - -

<איתן גולדפלם: רק כדי שתראו שהמספרים זהים.

<איתן גולדפלם: בעמוד 3 אלו נתוני משרד האוצר החשב הכללי, בשורה של הביצוע, שם זה בעצם רישום הביצוע, המספרים פה והמספרים שהם סך ההוצאות בטבלה של הרשות, יש הפרש של פחות ממיליון שקל כל שנה.

<איתן גולדפלם: כלומר, ההוצאות - -

<שלי לוי: עדיין יש הפרשים.

<איתן גולדפלם: אבל ההפרשים מאוד קטנים.

<שלי לוי: המשרדים האחרים גם אם לא לוקחים את הביצוע לפי האוצר ומסתכלים עליו כתקציב שנכנס באותה שנה לאותו גורם - - -

<איתן גולדפלם: אני אומר שבסופו של דבר נתוני הביצוע של ההוצאה בפועל הם אותם מספרים.

<שלי לוי: אוקיי, אבל לא זאת הדרך שבה מסתכלים.

<שלי לוי: מרכז המחקר והמידע מסתכל על נתוני הגורמים השונים, זאת בדיוק ההתאמה שצריך לעשות, לא הביצוע לפי גורם אחד אלא מה סך התקציב שהוקצה ואיך הוא נוצל במהלך השנה, כולל התחייבויות וכולל הדברים הנוספים שאתם מעלים כאן.

<יאיר גלר: אני מציע לצורך הסיכום, סליחה שאני מנהל כאן, בואו נשב ביחד.

<יאיר גלר: בשנה הבאה אני מבטיח שזה יראה קצת אחרת.

<יאיר גלר: אנחנו כבר בסוף נובמבר, אין לנו - - -

<איתן גורני: אדוני היושב ראש, צריך לעשות מנגנון תרגום שיתרגם את שיטה א' לשיטה ב'.

<יאיר גלר: ניתן יותר דברי הסבר ואז - - -

מוחמד ברכה: טוב שאתה אומר לי מה צריך לעשות.

<איתן גורני: אני מציע.

מוחמד ברכה: הבעייתיות ברורה, אף אחד פה חס וחלילה לא מצביע על אי סדרים או אי תקינות.

מוחמד ברכה: אני חושב שכנראה יש בעיות בשיטות החישוב כפי נאמר כאן.

מוחמד ברכה: חשוב שדברים שמוצגים על הנייר לוועדה של הכנסת יהיו תואמים.

מוחמד ברכה: אמיר, סיימת?

<אילת מליס כהן: אני מבקשת ברשותך - - -

מוחמד ברכה: בקשר לתקציב?

<אילת מליס כהן: לא.

<אילת מליס כהן: אני מבקשת לציין בקצרה.

<אילת מליס כהן: שלום, אני יושבת ראש עמותת "ישראל אומרת לא לסמים".

<אילת מליס כהן: לאור זאת שאין כאן ארגוני מתנדבים נוספים, אני רואה את עצמי כנציגת המגזר השלישי.

<אילת מליס כהן: חשוב לציין שאנחנו וארגונים שדומים לנו עומדים לרשות הרשות הלאומית למלחמה בסמים.

<אילת מליס כהן: עבודתנו אינה דורשת תקציבים.

<אילת מליס כהן: למשל אחד הדברים שאנחנו יכולים להציע לרשות ללא תקציב, זו עבודה רחבה מאוד שנעשתה על חומרים בערבית.

<אילת מליס כהן: החומרים מוכנים, מתורגמים, ערוכים, הגרפיקה ערוכה.

<אילת מליס כהן: עזר לנו בזה ארגון שעובד ב- 170 מדינות, יש כאן אפילו אנשים מערב הסעודית שעזרו בחוברות האלה, מתנדבים.

<אילת מליס כהן: לכן אני חושבת שדווקא לאור הנושא של התקציב חשוב להיעזר בנו ובארגונים שדומים לנו ולנצל את זה שאנחנו עומדים לרשותכם.

<אילת מליס כהן: תודה.

מוחמד ברכה: פאולה, את לא תגידי שום דבר היום?

מוחמד ברכה: זה לא יכול להיות.

<פאולה רושקה: אני יכולה לומר שגם לנו בעיות תקציב.

<פאולה רושקה: אנחנו בהחלט רואים כמה שהרשות בשנים האחרונות הכפילה את הפעילות שלה, אפילו השלישה את הפעילות שלה.

<פאולה רושקה: אנחנו שותפים להרבה אמוד דברים שהיא עושה יחד אתנו ועם עוד משרדים.

<פאולה רושקה: אנחנו בהחלט מאמינים שאם יהיה תקציב מתחילת השנה נוכל כולנו לעזור ולעשות דברים ביחד.

<פאולה רושקה: אני גם מאלה שהתקציב שלהם תמיד מאוד נמוך, אז גם אני צריכה דיון מיוחד.

<פאולה רושקה: נעזוב את זה.

<פאולה רושקה: אנחנו בהחלט מאמינים, שבשיתופי הפעולה אנחנו מצליחים להגיע להרבה מאוד מקומות.

מוחמד ברכה: ברשותכם, אני מבקש לסכם אם אין למישהו משהו חשוב להוסיף.

מוחמד ברכה: ראשית, אני מברך קודם כל על שיתוף הפעולה וגם את המטריה המאוד חיובית שנותן המשרד לביטחון פנים לעבודת הרשות ברמה היומיומית וגם מבחינת התקציב.

מוחמד ברכה: שנית, אני חושב שהתקציב של הרשות במלואו צריך להיות מובנה בתוך התקציב הכללי ולהפסיק עם הנוהג שהוא יוצר פשוט מצב של סכנה של מקריות בעתיד.

מוחמד ברכה: שלישית, לעשות ההתאמה בשיטות החישוב.

מוחמד ברכה: רביעית, זו המלצה ליושב ראש הוועדה הבא, הצורך בקיום ישיבה על צרכי הרשות בזמן אמת של דיוני התקציב.

מוחמד ברכה: חמישית, אנחנו מבינים את מגבלות התקציב.

מוחמד ברכה: כפי שציין מר אדרי צריך לאזן בין צרכים ובין עדיפויות.

מוחמד ברכה: לדעתי זה גם פיקוח נפש וגם בריאות החברה כולה.

מוחמד ברכה: יש מקום לתעדף את הרשות במיוחד לאור הסקירה המאוד מאלפת של המנכ"ל מר גלר על הרחבת הפעילות של הרשות.

מוחמד ברכה: אני חושב שהמדינה צריכה לתמוך בזה, לתת כתף, לתת יד.

מוחמד ברכה: בסופו של דבר כולנו נצא נשכרים.

מוחמד ברכה: אני מודה לכולם, הישיבה נעולה.